**O B R A Z L O Ž E NJ E**

**Prijedloga Odluke o izmjeni Odluke o mjerilima za naplatu usluga dječjih vrtića kojima je osnivač Grad Zagreb od roditelja/skrbnika - korisnika usluga**

1. **PRAVNI TEMELJ**

Pravni temelj za donošenje Odluke o izmjeni Odluke o mjerilima za naplatu usluga dječjih vrtića kojima je osnivač Grad Zagreb od roditelja/skrbnika - korisnika usluga je članak 48. Zakona o predškolskom odgoju i obrazovanju (Narodne novine 10/97, 107/07, 94/13, 98/19, 57/22 i 101/23). Stavkom 4. navedenog članka propisano je da dječji vrtić, koji je osnovala jedinica lokalne uprave i samouprave, naplaćuje svoje usluge od roditelja - korisnika usluga, sukladno mjerilima koja utvrđuje predstavničko tijelo te jedinice.

Člankom 41. točkom 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21- pročišćeni tekst i 16/22) propisano je da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba.

1. **OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Važećom Odlukom (Službeni glasnik Grada Zagreba 15/23) postignuta je transparentnost te unaprijeđen i ujednačen sustav mjerila za naplatu usluga dječjih vrtića kojima je osnivač Grad Zagreb od roditelja/skrbnika - korisnika usluga. Također, proširen je sustav olakšica za roditelje/skrbnike u cilju jačanja socijalne osjetljivosti, posebice za skupine u socioekonomski nepovoljnijem položaju.

Ističemo da je analiza dosadašnje primjene važeće Odluke pokazala porast broja roditelja/skrbnika koji plaćaju najmanji iznos mjesečnog sudjelovanja u cijeni redovitog programa, kao i porast broja roditelja/skrbnika koji ostvaruju pravo na olakšice (tj. umanjenje odnosno oslobađanje od obveze sudjelovanja u cijeni programa), čime je ostvaren jedan od postavljenih prioritetnih ciljeva.

U cilju daljnjeg jačanja socijalne osjetljivosti, kao i dostupnosti te priuštivosti programa predškolskog odgoja i obrazovanja u Gradu Zagrebu za sve, a prateći promjene društveno-ekonomskih okolnosti, povećanje iznosa minimalne plaće i kretanja iznosa prosječne mjesečne plaće u Gradu Zagrebu u 2023. godini (i u odnosu na 2022.) te troškove života za obitelji, predlažu se izmjene iznosa pragova cenzusnih grupa na način da se isti povećavaju za oko 20%.

Svrha i namjera navedenog je ostvariti dodatno povećanje broja roditelja/skrbnika koji bi od početka kalendarske godine 2024. plaćali manji iznos mjesečnog sudjelovanja u cijeni redovitog programa, odnosno prešli u nižu cenzusnu grupu.

Temeljem Zakona o pravu na pristup informacijama (Narodne novine 25/13, 85/15 i 69/22) o Nacrtu prijedloga Odluke o izmjeni Odluke o mjerilima za naplatu usluga dječjih vrtića kojima je osnivač Grad Zagreb od roditelja/skrbnika - korisnika usluga provodi se internetsko savjetovanje u trajanju od 19. listopada­­­­­­­­­­­ do 18­­­­­­­­­­­. studenoga 2023.

Sukladno navedenom predlaže se donošenje Odluke o izmjeni Odluke o mjerilima za naplatu usluga dječjih vrtića kojima je osnivač Grad Zagreb od roditelja/skrbnika - korisnika usluga, kao u prilogu.

1. **SREDSTVA ZA PROVOĐENJE ODLUKE**

Za provođenje ove odluke osigurana su sredstva u Proračunu Grada Zagreba za 2023. i projekcijama za 2024. i 2025.

1. **OBRAZLOŽENJE ODREDABA PRIJEDLOGA ODLUKE**

**Člankom 1.** određuju se viši pragovi (povećanje oko 20%), tj. iznosi prosječnog mjesečnog dohotka po članu zajedničkog kućanstva (ostvarenog u prethodnoj kalendarskoj godini) za sve četiri cenzusne grupe prema kojima se utvrđuje mjesečni iznos sudjelovanja roditelja/skrbnika u cijeni redovitog programa predškolskog odgoja i obrazovanja.

**Člankom 2.** propisuje se da će Odluka biti objavljena u Službenom glasniku Grada Zagreba što je sukladno članku 119. stavku 1. Poslovnika Gradske skupštine Grada Zagreba (Službeni glasnik Grada Zagreba 15/23) koji propisuje da se odluke i drugi opći akti objavljuju u Službenom Glasniku Grada Zagreba prije nego stupe na snagu.